ปิดเทอมสร้างสรรค์ สสส.จัด 450 กิจกรรม หวังดึงเด็กเยาวชนพ้นหน้าจอไอที
เปิดตัวกิจกรรมปิดเทอมสร้างสรรค์ ผนึกกำลังภาครัฐ เอกชน ประชาสังคม รองรับ 450 กิจกรรม งานพิเศษ 3,000 ตำแหน่ง หวังดึงเด็กเยาวชนออกจากหน้าจอ เผยผลสำรวจพบการใช้เวลาเด็กเยาวชนไทยในช่วงปิดเทอม 71% เล่นมือถือ-อินเทอร์เน็ต,เมื่อวันที่ 12 มี.ค.61 ที่ศูนย์การค้าสยามเซ็นเตอร์ ได้มีการจัดกิจกรรมปิดเทอมสร้างสรรค์ (เปิด) หน้าต่างสู่การเรียนรู้ โดยมี พล.อ.ปัฐมพงศ์ ประถมภัฏ ผู้ช่วยรัฐมนตรีประจำสำนักนายกรัฐมนตรี เป็นประธาน โดยความร่วมมือขององค์กรภาครัฐ เอกชน และภาคประชาสังคม,พล.อ.ปัฐมพงศ์ กล่าวว่า รัฐบาลให้ความสำคัญกับการพัฒนาคนทุกช่วงวัย ซึ่งในการพัฒนาคุณภาพเด็กและเยาวชน รัฐบาลได้มีการพัฒนาเด็กตั้งแต่ปฐมวัยที่ครอบคลุมตั้งแต่อยู่ในครรภ์ ยกระดับคุณภาพครูและสถานศึกษา ล่าสุดคณะรัฐมนตรีได้มีมติเห็นชอบให้จัดตั้งกองทุนเพื่อความเสมอภาคทางการศึกษา ตามเจตนารมณ์ของรัฐธรรมนูญ เพื่ออุดช่องว่างความเหลื่อมล้ำเพื่อสร้างความเสมอภาคทางการศึกษา สำหรับช่วงปิดเทอมที่มีช่วงเวลาเฉลี่ย 3 เดือนครึ่งต่อปี ที่เด็กเยาวชนกว่า 13 ล้านคน ต้องออกจากรั้วสถานศึกษา มีผลสำรวจที่น่าสนใจเรื่อง ปิดเทอมนี้เด็กเยาวชนอยากทำอะไร ในเดือนมีนาคม 2561 โดย สสส.ร่วมกับชมรมนักวิจัยไทยเพื่อความสุขชุมชน จำนวน 1,760 ตัวอย่าง พบว่า กิจกรรมที่เด็กเยาวชนตั้งใจจะทำในช่วงปิดเทอม 3 อันดับแรก คือ เล่นมือถือ อินเทอร์เน็ต 71% ตามด้วยการไปเที่ยวต่างจังหวัด 53% และหางานพิเศษทำ 46%,กิจกรรมปิดเทอมสร้างสรรค์ ที่จัดขึ้นจึงมีส่วนช่วยให้เด็กเยาวชนได้ใช้เวลาว่างให้เกิดประโยชน์ และตอบโจทย์นโยบายของรัฐบาลในการส่งเสริมการเรียนรู้และพัฒนาทักษะที่จำเป็นของเด็กและเยาวชน รัฐบาลอยากให้ปิดเทอมเป็นช่วงเวลาที่ทุกภาคส่วน ทั้งภาครัฐ เอกชน และภาคประชาสังคม ร่วมกันตระหนักและเห็นคุณค่าในการใช้เวลาว่างให้เกิดประโยชน์ของเด็กเยาวชน โดยจัดกิจกรรมและเปิดพื้นที่สร้างสรรค์สำหรับเด็กเยาวชน โดยเฉพาะการเข้าถึงของเด็กเยาวชนที่ขาดโอกาสทางสังคม จนเกิดเป็นวาระเด็กเยาวชนในช่วงเวลาปิดเทอมร่วมกัน พล.อ.ปัฐมพงศ์ กล่าว,ดร.สุปรีดา อดุลยานนท์ ผู้จัดการ สสส.กล่าวว่า กิจกรรมปิดเทอมสร้างสรรค์ ซึ่งเกิดจากความร่วมมือของเครือข่ายภาครัฐ ภาคเอกชน และภาคประชาสังคม ทำให้ในช่วงปิดเทอมนี้มีกิจกรรมและพื้นที่สร้างสรรค์ที่กระจายทุกภูมิภาคถึง 450 กิจกรรม แบ่งเป็นกิจกรรมสร้างสรรค์ 200 กิจกรรม และแหล่งเรียนรู้ถึง 250 แห่ง รวมถึงการเปิดรับตำแหน่งงานพิเศษ 3,000 ตำแหน่ง และการสนับสนุนทุนเพื่อเปิดโอกาสให้เยาวชนได้มีโอกาสคิดริเริ่มกิจกรรมที่สนใจถึง 400 โครงการตลอดทั้งปี ทั้งหมดนี้รวบรวมอยู่ในเว็บไซต์ปิดเทอมสร้างสรรค์ดอทคอม เพื่อเป็นช่องทางให้เด็ก เยาวชน และผู้ปกครอง ได้เข้าถึงกิจกรรมและพื้นที่สร้างสรรค์ที่สนใจได้ง่ายขึ้น โดย สสส.ยินดีที่เป็นหน่วยประสานงานไปยังหน่วยงานต่างๆ ที่จัดกิจกรรมปิดเทอมสร้างสรรค์และพื้นที่สร้างสรรค์เพิ่มเติม เพื่อให้เกิดการเชื่อมโยงการทำงานร่วมกัน และถอดบทเรียนรูปแบบกิจกรรมที่เหมาะสมในแต่ละกลุ่มวัยต่อไป,ดร.ปัญญา หาญลำยวง อธิบดีกรมพลศึกษา กล่าวว่า กระทรวงการท่องเที่ยวและกีฬาเห็นความสำคัญในการใช้เวลาว่างให้เป็นประโยชน์ของเด็กเยาวชนในช่วงปิดเทอม จึงมอบหมายให้กรมพลศึกษาจัดกิจกรรมร้อนนี้มีกีฬาเพื่อลูกรักและร้อนนี้มีนันทนาการเพื่อลูกรัก เพื่อให้เล่นกีฬาและนันทนาการตามความถนัดและสนใจ ได้ออกกำลังกายและได้เรียนรู้ระเบียบวินัยและเคารพกฎในกติกา โดยสนับสนุนกีฬาและนันทนาการที่กระจายอยู่ในสำนักงานการท่องเที่ยวและกีฬาจำนวน 76 แห่ง เจ้าหน้าที่พลศึกษาอำเภอทั้ง 878 อำเภอ และร่วมกับสถานศึกษาในสังกัดสพฐ. หรือโรงเรียนเทศบาล เพื่อเปิดสอนกีฬาทั้งไทยและสากล รวมทั้งกิจกรรมนันทนาการตามความสนใจของผู้เรียน ส่วนใน กทม.เปิดสอนในสนามกีฬาแห่งชาติและศูนย์ฝึกกีฬากรมพลศึกษา,นายวิชัย อัศรัสกร รองประธานกรรมการหอการค้าไทย กล่าวว่า หอการค้าไทยและสภาหอการค้าแห่งประเทศไทย สนับสนุนกิจกรรมปิดเทอมสร้างสรรค์ โดยได้มีการประชุมร่วมกับภาคเอกชนเพื่อขอความร่วมมือในการจัดกิจกรรมสร้างสรรค์เป็นทางเลือกให้กับเด็กเยาวชนในช่วงปิดเทอม โดยเปิดรับตำแหน่งงานเพื่อหารายได้พิเศษ กว่า 3,000 ตำแหน่ง จากความร่วมมือของ 50 บริษัทเอกชนชั้นนำ ฝึกงานเพื่อค้นหาอาชีพที่ชอบ และมีการจัดค่ายส่งเสริมทักษะทางสังคมเพื่อเป็นส่วนหนึ่งในการส่งเสริมศักยภาพของเด็กเยาวชนไทย,นางซองทิพย์ เสริมสวัสดิ์ศรี ผู้อำนวยการฝ่ายมิวเซียมสยาม กล่าวว่า ในช่วงปิดเทอมเป็นช่วงเวลาสำคัญของการเรียนรู้บนโลกกว้าง ซึ่งพิพิธภัณฑ์และแหล่งเรียนรู้ต่างๆ เป็นอีกหนึ่งตัวเลือกที่ช่วยให้เวลาว่างของเด็กๆ ในช่วงปิดเทอม เติมเต็มมากยิ่งขึ้น พิพิธภัณฑ์แต่ละแห่งได้เตรียมกิจกรรมรองรับเด็กเยาวชนในช่วงปิดเทอม ทั้งพิพิธภัณฑ์ของกรมศิลปากร ห้องสมุดมีชีวิตของทีเคพาร์ค นิทรรศรัตนโกสินทร์ ค่ายวิทยาศาสตร์ของ อพวช. ซึ่งในแต่ละพื้นที่ได้จัดกิจกรรมไว้รองรับ รวมถึงเนื้อหานิทรรศการที่หมุนเวียนเพื่อให้เด็กเยาวชนได้มาใช้เวลาว่างในช่วงปิดเทอมอย่างต่อเนื่อง ซึ่งมิวเซียมสยามมีการรวบรวมบัตรท่องเที่ยวนิทรรศการในชื่อ Muse pass บัตรเดียวเที่ยว 63 พิพิธภัณฑ์ทั่วไทย เพื่อเพิ่มความสะดวกสบายและช่วยลดค่าใช้จ่ายของผู้ปกครองในการพาบุตรหลานเข้าชมนิทรรศการ,นายมานิตย์ มณีธรรม รองอธิบดีกรมกิจการเด็กและเยาวชน กระทรวงการพัฒนาสังคมและความมั่นคงของมนุษย์ กล่าวว่า สภาเด็กและเยาวชนเป็นกลไกหลักในการสร้างการมีส่วนร่วมของเด็กและเยาวชน ตั้งแต่ระดับจังหวัด อำเภอ และตำบลทั่วประเทศ ความร่วมมือของกิจกรรมปิดเทอมสร้างสรรค์กรมกิจการเด็กและเยาวชน โดยสภาเด็กและเยาวชน เครือข่ายเด็กและเยาวชน DJ Teen จะเป็นกลไกขับเคลื่อนกิจกรรมสร้างสรรค์ใน 3 มิติ คือการป้องกันและแก้ไขปัญหา การพัฒนาตนเอง และการพัฒนาชุมชนและท้องถิ่น ซึ่งส่งผลให้เด็กและเยาวชนตระหนักถึงคุณค่าของตนเอง รู้เท่าทันการเปลี่ยนแปลงไม่ตกเป็นเหยื่อหรือสร้างปัญหาให้กับสังคม แต่เป็นผู้พร้อมที่จะพัฒนาตนเองให้เป็นทรัพยากรที่มีคุณค่าเป็นพลังขับเคลื่อนในการพัฒนาประเทศชาติ,ผศ.ดร.รวิน ระวิวงศ์ ผู้อำนวยการองค์การพิพิธภัณฑ์วิทยาศาสตร์แห่งชาติ (อพวช.) กล่าวว่า ในฐานะเป็นแหล่งเรียนรู้ตลอดชีวิตด้านวิทยาศาสตร์ จึงเข้าร่วมในโครงการปิดเทอมสร้างสรรค์ ที่ดำเนินงานโดย สสส. ต่อเนื่องเป็นปีที่ 3 ซึ่งในปีนี้นอกจากเด็กๆ จะสามารถมาเรียนรู้วิทยาศาสตร์อย่างสนุกสนานในพิพิธภัณฑ์ทั้ง 3 แห่ง ได้แก่ พิพิธภัณฑ์วิทยาศาสตร์ พิพิธภัณฑ์ธรรมชาติวิทยา พิพิธภัณฑ์เทคโนโลยีสารสนเทศ โดยมีกิจกรรมพิเศษ อาทิ มาทดลองสวมบทบาทเป็นสายลับสุดท้าทายไปกับนิทรรศการ Spy : Code Breaker ปฏิทินจันทรคติไทย 200 ปี กิจกรรม enjoy maker space ชมตัวอย่างการสตัฟฟ์สัตว์ ร่วมเรียนรู้ไปกับนิทรรศการที่มองไม่เห็น บทเรียนในความมืด : Dialogue in the Dark นิทรรศการจากประเทศเยอรมนีที่จะทำให้เราใช้หัวใจนำทาง ฯลฯ โดยทุกกิจกรรมเน้นการเรียนรู้แบบสะเต็มศึกษารองรับเยาวชนที่จะเข้ามาใช้บริการในช่วงปิดเทอม,สำหรับความร่วมมือกิจกรรมปิดเทอมสร้างสรรค์ ประกอบด้วย หน่วยงานภาครัฐ สำนักงานกองทุนสนับสนุนการสร้างเสริมสุขภาพ (สสส.) กระทรวงการท่องเที่ยวและกีฬา กระทรวงการพัฒนาสังคมและความมั่นคงของมนุษย์ กระทรวงวิทยาศาสตร์ กระทรวงศึกษาธิการ อพวช. กรมศิลากร มิวเซียมสยาม ทีเคพาร์ค ปปส. สำนักงานทรัพย์สินส่วนพระมหากษัตริย์ องค์กรภาคเอกชน โดยการเชื่อมโยงความร่วมมือของหอการค้าไทยและสภาหอการค้าแห่งประเทศไทย เทสโก้ โลตัส คิสซาเนีย อะเดย์ เป็นต้น และเครือข่ายภาคประชาสังคม อาทิ ธนาคารจิตอาสา เครือข่ายนับเราด้วยคน มิวสิคแชร์ลิ่ง เป็นต้น ดูรายละเอียดกิจกรรมปิดเทอมสร้างสรรค์ได้ที่ www.ปิดเทอมสร้างสรรค์.com หรือ Facebook: Happy Schoolbreak
เปิดตัวกิจกรรมปิดเทอมสร้างสรรค์ ผนึกกำลังภาครัฐ เอกชน ประชาสังคม รองรับ 450 กิจกรรม งานพิเศษ 3,000 ตำแหน่ง หวังดึงเด็กเยาวชนออกจากหน้าจอ เผยผลสำรวจพบการใช้เวลาเด็กเยาวชนไทยในช่วงปิดเทอม 71% 
สสส.,กิจกรรมปิดเทอม,การเรียนรู้,คุณภาพเด็ก-เยาวชน,ปิดเทอม,ข่าวทั่วไป